PARLAMENTUL ROMÂNIEI

CAMERA  DEPUTAŢILOR

Comisia pentru muncă şi protecţie socială



Nr.27/434/23 septembrie 2004
R A P O R T

asupra proiectului de Lege privind aprobarea Ordonanţei Guvernului nr.76/2004 pentru modificarea şi completarea Ordonanţei Guvernului nr.129/2000 privind formarea profesională a adulţilor

1. În conformitate cu prevederile art.89 şi 107 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond în procedură de urgenţă, cu proiectul de Lege privind aprobarea Ordonanţei Guvernului nr.76/2004 pentru modificarea şi completarea Ordonanţei Guvernului nr.129/2000 privind formarea profesională a adulţilor, trimis cu adresa nr. P.L.-X 558 din 20 septembrie 2004.

La întocmirea prezentului raport, Comisia a avut în vedere avizele Consiliului Legislativ şi Comisiei pentru administraţie publică, amenajarea teritoriului şi echilibru ecologic.
Proiectul de lege are ca obiect de reglementare modificarea şi completarea Ordonanţei Guvernului nr.129/2000 privind formarea profesională a adulţilor, în sensul redefinirii termenilor şi instrumentelor specifice cadrului naţional al calificărilor şi reglementării organizării programelor de formare profesională în ocupaţii pentru care nu există standarde ocupaţionale, nivelului taxei de autorizare, precum şi structurii comisiilor de autorizare şi modalităţii de plată a membrilor acestora şi a specialiştilor folosiţi în cadrul procesului de autorizare.
Comisia propune Plenului adoptarea proiectului de lege întrucât este necesară reglementarea facilitării procesului de derulare a programelor de către furnizorii de formare profesională.
2. Proiectul de lege face parte din categoria legilor ordinare, conform prevederilor constituţionale, şi a fost adoptat de Senat în şedinţa din 16 septembrie 2004, cu respectarea prevederilor art.76 alin.(2) din Constituţie, republicată.
3. La lucrările comisiei au fost prezenţi 19 deputaţi, din totalul de 21 membri ai comisiei.

La dezbaterea proiectului au participat ca invitaţi, în conformitate cu prevederile art.51 şi 52 din Regulamentul Camerei Deputaţilor:

· din partea Ministerului Muncii, Solidarităţii Sociale şi Familiei, d-na Simona Bordeianu – director adjunct şi d-na Liliana Scarlat – şef serviciu;
· din partea Ministerului Educaţiei şi Cercetării, d-l Gheorghe Asănică – secretar general adjunct şi d-l Victor Iliescu – consilier.
4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterii în şedinţa comisiei din 22 septembrie 2004, proiectul de lege a fost aprobat în forma prezentată, cu unanimitate de voturi.
PREŞEDINTE,



SECRETAR,

Smaranda DOBRESCU


Ion MÎNZÎNĂ 

Întocmit, 

Expert Elena MESAROŞ

